Sandra Elisabeth Skalvig (LA), 2024-12-19:
Tak for ordet.
Vi har et vidunderligt land, og det er dejligt, når folk vælger Danmark til og de ønsker at blive danske statsborgere, fordi de gerne vil være et fuldgyldigt medlem af det danske fællesskab.
Men i Liberal Alliance har vi sammen med store dele af Folketinget gjort os skyldige i også at tildele statsborgerskaber til mennesker, der ikke ønsker at være gode medborgere, og som grundlæggende gerne vil afskaffe det danske folkestyre.
Det vil vi gerne undgå at gøre igen.
Derfor har vi foreslået, at vi politikere begynder at tage et mere kritisk blik på, om de mennesker, vi overvejer at tildele et statsborgerskab til, faktisk ønsker at blive danskere og de inderst inde deler de danske liberale og demokratiske værdier.
Det kan vi gøre, netop fordi det ifølge grundlovens § 44, stk. 1, er op til os medlemmer af Folketinget at tildele statsborgerskab i Danmark.
Spørgsmålet er blot, om Folketinget vil gøre det.
Som det eneste borgerlige parti, der er med i indfødsretsaftalen, har vi længe og vedvarende gjort regeringen opmærksom på, at det er en forudsætning for, at vi kan stemme for tildelingen af statsborgerskaber, at vi finder en model for at screene ansøgere for antidemokratisk adfærd.
Det har regeringen vidst i flere måneder, men alligevel får vi mere eller mindre bare en sludder for en sladder.
Hvis jeg nu et øjeblik skulle lege politisk kommentator, kan jeg godt forklare hvorfor, og det er, fordi man i regeringen internt er uenige.
Den uenighed forsvinder jo ikke af, at man nedsætter en arbejdsgruppe, der skal undersøge en model for at screene ansøgere for antidemokratisk adfærd, altså en syltekrukke af den slags, som regeringen må siges at have udmærket sig i, og derfor er vi også nødt til at holde hinanden fast på, at vi skal lave en model for at få sorteret ansøgere fra, der har udvist en antidemokratisk adfærd.
Vi vil have en aftale og ikke en undersøgelse, for vi ved, at det kan lade sig gøre, og hvis der ikke kommer en aftale, er det, fordi regeringen ikke vil, og vi vil ikke deponere vores holdning i regeringens syltekrukke.
Derfor kommer Liberal Alliance til at stemme efter vores egen overbevisning, og den er, at vi ikke kan tildele statsborgerskaber, så længe vi ikke ved, om vi giver statsborgerskaber til antidemokrater.
Det er en uvidenhed, som regeringen bevidst fastholder alle medlemmer af Indfødsretsudvalget i, og det synes jeg virkelig er sørgeligt.
Hvis jeg nu alligevel skal fremhæve en positiv ting ved hele denne pinagtige misser fra regeringens side, så er det, at takket være Liberal Alliances indfødsretsudspil kan dele af regeringen ikke længere lade, som om det ikke kan lade sig gøre at give afslag på statsborgerskab med udgangspunkt i et udemokratisk værdigrundlag.
Det kan faktisk udmærket lade sig gøre.
Nu skal vi så i stedet se dem lade, som om de gerne vil gøre noget, imens denne mærkelige regering fortsætter med at forsømme at gøre noget ved Danmarks mange problemer og udfordringer, fordi den ikke kan blive enig med sig selv.
Tak for ordet.
Som jeg har sagt snart et par gange oppe fra den her talerstol, skal vi selvfølgelig indrette modellen på en ordentlig måde, og det skal naturligvis også gøres ordentligt i forhold til ansøgerne.